
Parlamentul  României

Camera  Deputaţilor

Comisia pentru industrii si servicii






                 Bucureşti, 26.05.2010





                                                Nr.23/139/2010
AVIZ
asupra proiectului de Lege pentru modificarea şi completarea Legii nr.321/2009 privind comercializarea produselor alimentare


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru agricultură, silvicultură, industrie alimentară şi servicii specifice, cu proiectul de Lege pentru modificarea şi completarea Legii nr.321/2009 privind comercializarea produselor alimentare, provenit dintr-o propunere legislativă a domnilor deputaţi Valeriu Tabără – PD-L, Victor Raul Surdu – PSD+PC, Mihai Banu – PNL, Ioan Stan – PSD+PC, Stelian Fuia – PD-L, Ion Dumitru – PSD+PC, Mircia Giurgiu – PD-L, Marian Ghiveciu – PSD+PC, Tinel Gheorghe – PD-L, Ioan Munteanu – PSD+PC, Constantin Chiriţă – PD-L, Culiţă Tărâţă – PSD+PC şi Atilla Kelemen – UDMR, transmis cu adresa nr. P.L.x. 300 din 12 mai 2010, înregistrat sub nr.23/139 din 13 mai 2010.



Consiliul Legislativ, cu avizul nr.1551/28.12.2009, avizează favorabil propunerea legislativă cu observaţii şi propuneri.



Guvernul, prin actul nr.604/08.03.2010, nu susţine adoptarea propunerii legislative.


Senatul, în  condiţiile articolului 75 alineatul (2) teza a III – a din Constituţia României, republicată, a adoptat propunerea legislativă în forma iniţială.



Proiectul de lege are ca obiect de reglementare modificarea şi completarea Legii nr.321/2009 privind comercializarea produselor alimentare, în scopul îmbunătăţirii relaţiilor dintre comerciant şi furnizor, dar şi pentru înlăturarea abuzului de putere al lanţurilor de supermarketuri, vizând următoarele aspecte:

- modificarea şi completarea art.2 alin.(2) în sensul corectării unor definiţii ale termenelor şi expresiilor folosite în textul legii şi completării cu alte definiţii;

- completarea art.7 cu un nou alineat prin care se instituie obligaţia de a emite factura în termen de 48 de ore de la momentul punerii la dispoziţia comerciantului a mărfii;

- modificarea art.8 astfel încât termenul de plată al comerciantului către furnizor să se stabilească prin negocierea contractului;

- modificarea art.13 alin.(2) în sensul reglementării ca obligaţie a solicitării documentelor care stau la baza desfăşurării relaţiilor comerciale dintre comerciant şi furnizor de către Autoritatea Naţională pentru Protecţia Consumatorilor şi Ministerului Finanţelor Publice.

- definiţiile modificate cu privire la „discount” şi „costul de achiziţie la comerciant” nu corespund definiţilor din reglementările contabile europene aşa cum au fost transpuse în legislaţia internă (Ordinul ministrului finanţelor nr.3055/2009);

- instituirea obligativităţii, pentru ANPC, de a solicita documentele care stau la baza desfăşurării relaţiilor comerciale dintre comerciant şi furnizor. Actul normativ nu urmăreşte relaţii dintre operatorii economici şi consumatori persoane fizice ci reglementează relaţiile contractuale dintre operatorii economici, solicitarea documentelor depăşind sfera de responsabilitate a ANPC.



Examinarea proiectului de lege a avut loc în şedinţa comisiei din data de 26 mai 2010. 



În urma dezbaterilor, membrii comisiei au hotărât, în unanimitate,  avizarea negativă a proiectului de lege, din următoarele motive:

- definiţiile modificate cu privire la „discount” şi „costul de achiziţie la comerciant” nu corespund definiţilor din reglementările contabile europene aşa cum au fost transpuse în legislaţia internă (Ordinul ministrului finanţelor nr.3055/2009);

- instituirea obligativităţii, pentru ANPC, de a solicita documentele care stau la baza desfăşurării relaţiilor comerciale dintre comerciant şi furnizor. Actul normativ nu urmăreşte relaţii dintre operatorii economici şi consumatori persoane fizice ci reglementează relaţiile contractuale dintre operatorii economici, solicitarea documentelor depăşind sfera de responsabilitate a ANPC.



Prin obiectul de reglementare şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

